Posion Maaninkavaarassa on kaatunut keskiviikkona peräti kolme karhua kerralla, kaksi naarasta ja yksi uroskarhu.

Kaikki kolme karhua kaatoi Posiolla asuva Sami Mursu, kertoo Koillissanomat (siirryt toiseen palveluun). Mursu ei vielä vielä ennen keskiviikkoa ollut karhunmetsästyksen konkari, vaan hän on ampunut karhukorttinsakin vasta tänä syksynä.

– Kyllähän siinä ennen kaikkea hyvillä koirilla oli iso rooli, karhunkaataja toteaa Koillissanomille.

Aikuinen naaraskarhu oli ylivuotisten pentujensa kanssa makaamassa harjanteella, kun metsästyskoirat löysivät ne.

– Ammuin ensiksi isoimman. Ja heti perään sen ylivuotiset pennut, noin 15 metrin ja 30 metrin päähän emästä, Sami Mursu kertaa lehdelle.

Lapin riistakeskuksen erikoissuunnittelija Harri Norberg ei muista vastaavaa tapausta poronhoitoalueelta. Norberg veikkaakin, ettei poronhoitoalueella ole ikinä kaadettu kolmea kontiota samalla kertaa.

Lapissa on kaadettu tähän mennessä kaikkiaan kahdeksan karhua ja koko poronhoitoalueella on kaadettu kiintiöiden puitteissa (siirryt toiseen palveluun) yhdeksäntoista karhua.